ΚΑΝΟΝΙΣΜΌΣ (ΕΕ) αριθ. 519/2010 ΤΗΣ ΕΠΙΤΡΟΠΉΣ της 16ης Ιουνίου 2010 για τη θέσπιση του προγράμματος στατιστικών στοιχείων και μεταδεδομένων για τις απογραφές πληθυσμού και στέγασης που προβλέπονται στον κανονισμό (ΕΚ) αριθ. 763/2008 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 763/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τις απογραφές πληθυσμού και στέγασης (1), και ιδίως το άρθρο 5 παράγραφος 3, Εκτιμώντας τα ακόλουθα: (1) Σύμφωνα με το άρθρο 5 παράγραφος 3 του κανονισμού (ΕΚ) αριθ. 763/2008, η Επιτροπή θεσπίζει πρόγραμμα στατιστικών στοιχείων και μεταδεδομένων για τις απογραφές πληθυσμού και στέγασης που πρέπει να διαβιβάζονται στην Επιτροπή. (2) Προκειμένου να διασφαλιστεί η συγκρισιμότητα των στοιχείων που προέρχονται από τις απογραφές πληθυσμού και στέγασης των κρατών μελών και να γίνει δυνατή η σύνταξη αξιόπιστων επισκοπήσεων που να καλύπτουν ολόκληρη την Ένωση, το εν λόγω πρόγραμμα πρέπει να είναι το ίδιο σε όλα τα κράτη μέλη. (3) Ειδικότερα, πρέπει να καθοριστούν υπερκύβοι, που θα είναι ίδιοι για όλα τα κράτη μέλη, οι ειδικές τιμές και οι σηματοδότες που θα μπορούν να χρησιμοποιούν τα κράτη μέλη στα κελιά των εν λόγω υπερκύβων καθώς και τα μεταδεδομένα όσον αφορά τα θέματα. (4) Ο κανονισμός (ΕΚ) αριθ. 1201/2009 της Επιτροπής, της 30ής Νοεμβρίου 2009, για την εφαρμογή του κανονισμού (ΕΚ) αριθ. 763/2008 του Ευρωπαϊκού Κοινοβουλίου και του Συμβουλίου σχετικά με τις απογραφές πληθυσμού και στέγασης όσον αφορά τις τεχνικές προδιαγραφές των θεμάτων και των αναλύσεών τους (2) θεσπίζει τις τεχνικές προδιαγραφές για τα θέματα των απογραφών και τις αναλύσεις τους που πρέπει να εφαρμοστούν στα στοιχεία που πρόκειται να αποσταλούν στην Επιτροπή για το έτος αναφοράς 2011. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει το πρόγραμμα των στατιστικών στοιχείων και μεταδεδομένων για τις απογραφές πληθυσμού και στέγασης που πρέπει να διαβιβαστούν στην Επιτροπή (Eurostat) για το έτος αναφοράς 2011. Άρθρο 2 Ορισμοί Για τους σκοπούς του παρόντος κανονισμού, ισχύουν οι ορισμοί που προβλέπονται στο παράρτημα του κανονισμού (ΕΚ) αριθ. 1201/2009. Ισχύουν επίσης οι ακόλουθοι ορισμοί: 1) «συνολικός πληθυσμός» μιας σαφώς καθορισμένης γεωγραφικής περιοχής: όλα τα άτομα των οποίων ο τόπος συνήθους διαμονής, όπως ορίζεται στο άρθρο 2 στοιχείο δ) του κανονισμού (ΕΚ) αριθ. 763/2008, βρίσκεται στην εν λόγω γεωγραφική περιοχή· 2) «υπερκύβος»: μια πολυδιάστατη διασταύρωση μεταβλητών που περιέχει μια τιμή κελιού για τη μέτρηση κάθε κατηγορίας κάθε μεταβλητής που διασταυρώνεται με κάθε κατηγορία οιασδήποτε άλλης μεταβλητής χρησιμοποιείται σ’ αυτόν τον υπερκύβο· 3) «βασική οριακή κατανομή»: ένα υποσύνολο ενός δεδομένου υπερκύβου που προκύπτει από τη διασταύρωση ορισμένων αλλά όχι όλων των μεταβλητών του υπερκύβου· 4) «βασικό κελί»: κάθε κελί που αποτελεί μέρος τουλάχιστον μίας βασικής οριακής κατανομής σε έναν δεδομένο υπερκύβο. Στους υπερκύβους για τους οποίους δεν καθορίζεται βασική οριακή κατανομή όλα τα κελιά θεωρούνται βασικά· 5) «δευτερεύον κελί»: ένα κελί υπερκύβου που δεν αποτελεί βασικό κελί ενός συγκεκριμένου υπερκύβου· 6) «τιμή κελιού»: οι πληροφορίες που διαβιβάζονται σε ένα κελί υπερκύβου. Η τιμή κελιού μπορεί να είναι «αριθμητική τιμή κελιού» ή «ειδική τιμή κελιού»· 7) «αριθμητική τιμή κελιού»: μια αριθμητική τιμή που διαβιβάζεται σε ένα κελί προκειμένου να διατίθενται οι απαραίτητες στατιστικές πληροφορίες για την παρατήρησή του· 8) «απόρρητη τιμή κελιού»: μια αριθμητική τιμή κελιού που δεν πρέπει να δημοσιοποιείται, έτσι ώστε να προστατεύεται το στατιστικό απόρρητο των στοιχείων σύμφωνα με τον έλεγχο αποκάλυψης στατιστικών στοιχείων των κρατών μελών· 9) «μη απόρρητη τιμή κελιού»: μια αριθμητική τιμή κελιού που δεν είναι απόρρητη· 10) «μη αξιόπιστη τιμή κελιού»: μια αριθμητική τιμή κελιού που δεν είναι αξιόπιστη σύμφωνα με τον έλεγχο ποιότητας των κρατών μελών· 11) «ειδική τιμή κελιού»: μια ένδειξη που διαβιβάζεται σε ένα κελί υπερκύβου αντί για μια αριθμητική τιμή κελιού· 12) «σηματοδότης»: ένας κωδικός που μπορεί να συνοδεύει μια συγκεκριμένη τιμή κελιού για την περιγραφή ενός ειδικού χαρακτηριστικού αυτής της τιμής κελιού. Άρθρο 3 Πρόγραμμα στατιστικών στοιχείων 1. Το πρόγραμμα των στατιστικών στοιχείων που πρέπει να διαβιβαστούν στην Επιτροπή (Eurostat) για το έτος αναφοράς 2011 περιλαμβάνει τους υπερκύβους που απαριθμούνται στο παράρτημα Ι. 2. Τα κράτη μέλη διαβιβάζουν την ειδική τιμή κελιού «άνευ αντικειμένου» μόνο στις ακόλουθες περιπτώσεις: α) όταν το κελί αναφέρεται στην κατηγορία «άνευ αντικειμένου» τουλάχιστον μίας μεταβλητής ή β) όταν το κελί περιγράφει μια παρατήρηση που δεν υπάρχει στο κράτος μέλος. 3. Τα κράτη μέλη αντικαθιστούν κάθε απόρρητη τιμή κελιού με την ειδική τιμή κελιού «μη διαθέσιμο». 4. Τα κράτη μέλη μπορούν να αντικαταστήσουν μια μη απόρρητη τιμή κελιού με την ειδική τιμή κελιού «μη διαθέσιμο» μόνο όταν η τιμή κελιού βρίσκεται σε δευτερεύον κελί. 5. Κατόπιν αιτήματος κράτους μέλους, η Επιτροπή (Eurostat) δεν δημοσιοποιεί μη αξιόπιστες τιμές κελιού που έχει διαβιβάσει το εν λόγω κράτος μέλος. Άρθρο 4 Μεταδεδομένα για τις τιμές κελιού 1. Τα κράτη μέλη προσθέτουν, κατά περίπτωση, τους ακόλουθους σηματοδότες σε ένα κελί υπερκύβου: α) «απόρρητο», β) «μη αξιόπιστο», γ) «αναθεωρήθηκε μετά την πρώτη διαβίβαση στοιχείων», δ) «βλέπε συνημμένες πληροφορίες». 2. Κάθε κελί του οποίου η απόρρητη τιμή έχει αντικατασταθεί από την ειδική τιμή «μη διαθέσιμο» θα επισημαίνεται με τον σηματοδότη «απόρρητο». 3. Κάθε κελί του οποίου η αριθμητική τιμή κελιού δεν είναι αξιόπιστη θα επισημαίνεται με τον σηματοδότη «μη αξιόπιστο», ανεξάρτητα από το αν έχει διαβιβαστεί για το συγκεκριμένο κελί η αριθμητική τιμή κελιού ή η ειδική τιμή κελιού «μη διαθέσιμο». 4. Για κάθε κελί που συνοδεύεται από έναν τουλάχιστον από τους σηματοδότες «μη αξιόπιστο», «αναθεωρήθηκε μετά την πρώτη διαβίβαση στοιχείων» ή «βλέπε συνημμένες πληροφορίες» θα υποβάλλεται επεξηγηματικό κείμενο. Άρθρο 5 Μεταδεδομένα για τα θέματα Τα κράτη μέλη υποβάλλουν στην Επιτροπή (Eurostat) μεταδεδομένα για τα θέματα όπως καθορίζονται στο παράρτημα ΙΙ. Άρθρο 6 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Ιουνίου 2010.


ΚΑΝΟΝΙΣΜΌΣ (ΕΕ) αριθ. 838/2010 ΤΗΣ ΕΠΙΤΡΟΠΉΣ της 23ης Σεπτεμβρίου 2010 περί καθορισμού κατευθυντηρίων γραμμών για τον μηχανισμό αντιστάθμισης μεταξύ διαχειριστών συστημάτων μεταφοράς ηλεκτρικής ενέργειας καθώς και για κοινή κανονιστική προσέγγιση σχετικά με την επιβολή των τελών μεταφοράς (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1), και ιδίως την πρώτη πρόταση του άρθρου 18 παράγραφος 5, Εκτιμώντας τα ακόλουθα: (1) Με τον κανονισμό (ΕΕ) αριθ. 774/2010 της Επιτροπής, της 2ας Σεπτεμβρίου 2010, περί καθορισμού κατευθυντηρίων γραμμών για την αντιστάθμιση μεταξύ διαχειριστών συστημάτων μεταφοράς ηλεκτρικής ενέργειας και για κοινή κανονιστική προσέγγιση σχετικά με την επιβολή των τελών μεταφοράς (2) θεσπίζεται μηχανισμός αντιστάθμισης μεταξύ διαχειριστών συστημάτων μεταφοράς ηλεκτρικής ενέργειας, για το κόστος που προκύπτει λόγω των διασυνοριακών ροών ηλεκτρικής ενέργειας, και κοινή κανονιστική προσέγγιση σχετικά με την επιβολή των τελών μεταφοράς. Ωστόσο, η ισχύς του εν λόγω κανονισμού θα λήξει στις 2 Μαρτίου 2011. (2) Προκειμένου να εξασφαλιστεί η συνέχεια εφαρμογής του μηχανισμού αντιστάθμισης μεταξύ διαχειριστών συστημάτων μεταφοράς, πρέπει να εγκριθούν νέες κατευθυντήριες γραμμές κατά το άρθρο 18 παράγραφοι 1 και 2 του κανονισμού (ΕΚ) αριθ. 714/2009, οι οποίες να αντικατοπτρίζουν το θεσμικό πλαίσιο που καθορίστηκε με τον ίδιο κανονισμό. Ειδικότερα, ο Οργανισμός Συνεργασίας των Ρυθμιστικών Αρχών (εφεξής «ο Οργανισμός»), που ιδρύθηκε με τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου (3), πρέπει να είναι υπεύθυνος για την παρακολούθηση της εφαρμογής του μηχανισμού αντιστάθμισης μεταξύ διαχειριστών συστημάτων μεταφοράς. (3) Οι δεσμευτικές κατευθυντήριες γραμμές για τον μηχανισμό αντιστάθμισης μεταξύ διαχειριστών συστημάτων μεταφοράς πρέπει να συνιστούν στέρεη βάση για τη λειτουργία του μηχανισμού αντιστάθμισης μεταξύ διαχειριστών συστημάτων μεταφοράς και για να παρέχεται δίκαιη αντιστάθμιση στους διαχειριστές συστημάτων μεταφοράς για το κόστος που προκύπτει λόγω των διασυνοριακών ροών ηλεκτρικής ενέργειας μέσω των δικτύων τους. (4) Οι διαχειριστές συστημάτων μεταφοράς τρίτων χωρών ή εδαφών που έχουν συνάψει συμφωνίες με την Ένωση, βάσει των οποίων έχουν υιοθετήσει και εφαρμόζουν το δίκαιο της Ένωσης στον τομέα της ηλεκτρικής ενέργειας, πρέπει να δικαιούνται να συμμετέχουν στον μηχανισμό αντιστάθμισης μεταξύ διαχειριστών συστημάτων μεταφοράς, σε ισότιμη βάση με τους διαχειριστές συστημάτων μεταφοράς κρατών μελών. (5) Είναι σκόπιμο να επιτραπεί σε διαχειριστές συστημάτων μεταφοράς τρίτων χωρών, οι οποίοι δεν έχουν συνάψει συμφωνίες με την Ένωση βάσει των οποίων υιοθετούν και εφαρμόζουν το δίκαιο της Ένωσης στον τομέα της ηλεκτρικής ενέργειας, να συνάπτουν πολυμερείς συμφωνίες με διαχειριστές συστημάτων μεταφοράς κρατών μελών, οι οποίες να παρέχουν τη δυνατότητα δίκαιης και ισότιμης αντιστάθμισης σε όλα τα συμβαλλόμενα μέρη για το κόστος που τους βαρύνει λόγω των διασυνοριακών ροών ηλεκτρικής ενέργειας. (6) Στους διαχειριστές δικτύων μεταφοράς πρέπει να καταβάλλεται αντιστάθμιση για τις απώλειες ενέργειας που προκύπτουν λόγω των διασυνοριακών ροών ηλεκτρικής ενέργειας μέσω των δικτύων τους. Η αντιστάθμιση αυτή πρέπει να βασίζεται σε εκτίμηση των απωλειών που θα είχαν προκύψει χωρίς τη διαμετακόμιση ηλεκτρικής ενέργειας. (7) Πρέπει να συσταθεί ταμείο ώστε να καταβάλλεται αντιστάθμιση στους διαχειριστές συστημάτων μεταφοράς για το κόστος που υφίστανται όταν διαθέτουν την υποδομή τους για τις διασυνοριακές ροές ηλεκτρικής ενέργειας. Η αξία του εν λόγω ταμείου πρέπει να βασίζεται σε εκτίμηση, σε κλίμακα Ευρωπαϊκής Ένωσης, του μακροπρόθεσμου μέσου οριακού κόστους διάθεσης της υποδομής για τις διασυνοριακές ροές ηλεκτρικής ενέργειας. (8) Η εκτίμηση, σε κλίμακα Ευρωπαϊκής Ένωσης, της υποδομής μεταφοράς ηλεκτρικής ενέργειας που υπεισέρχεται στη διευκόλυνση των διασυνοριακών ροών ηλεκτρικής ενέργειας πρέπει να διενεργείται από τον Οργανισμό, ως αρμόδιο φορέα για τον συντονισμό των δραστηριοτήτων των ρυθμιστικών αρχών, οι οποίες οφείλουν να επιτελούν παρόμοια αποστολή σε εθνική κλίμακα. (9) Το κόστος για τη χρήση του συστήματος μεταφοράς εντός της Ένωσης από διαχειριστές συστημάτων μεταφοράς τρίτων χωρών πρέπει να είναι το ίδιο με το κόστος για τη χρήση του από τους διαχειριστές συστημάτων μεταφοράς κρατών μελών. (10) Οι διακυμάνσεις των τελών που αντιμετωπίζουν οι παραγωγοί ηλεκτρικής ενέργειας για την πρόσβαση στο δίκτυο μεταφοράς πρέπει να μην υπονομεύουν την εσωτερική αγορά. Προς τούτο, ο μέσος όρος των τελών για την πρόσβαση στο δίκτυο των κρατών μελών πρέπει να διατηρείται εντός κλίμακας που συμβάλλει στη διασφάλιση των οφελών από την εναρμόνιση. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη που διατύπωσε η επιτροπή που συστάθηκε βάσει του άρθρου 46 της οδηγίας 2009/72/ΕΚ του Ευρωπαϊκού Κοινοβουλίου και του Συμβουλίου (4), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στους διαχειριστές συστημάτων μεταφοράς ηλεκτρικής ενέργειας καταβάλλεται αντιστάθμιση για το κόστος που προκύπτει λόγω των διασυνοριακών ροών ηλεκτρικής ενέργειας μέσω των δικτύων τους, με βάση τις κατευθυντήριες γραμμές που καθορίζονται στο μέρος Α του παραρτήματος. Άρθρο 2 Τα τέλη που εφαρμόζουν οι διαχειριστές των δικτύων για την πρόσβαση στο δίκτυο μεταφοράς τηρούν τις κατευθυντήριες γραμμές που καθορίζονται στο μέρος Β του παραρτήματος. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός αρχίζει να ισχύει στις 3 Μαρτίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Σεπτεμβρίου 2010.

ΠΟΛΕΟΔΟΜΙΑ ΚΑΙ ΚΤΙΡΙΑΚΑ ΕΡΓΑ

Ενεργειακή πολιτική


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Σεπτεμβρίου 2011 για την τροποποίηση του παραρτήματος Δ της οδηγίας 88/407/ΕΟΚ του Συμβουλίου όσον αφορά τις συναλλαγές εντός της Ένωσης σπέρματος βοοειδών που αποστέλλεται από τα κέντρα συλλογής και αποθήκευσης [κοινοποιηθείσα υπό τον αριθμό Ε(2011) 6425] (Κείμενο που παρουσιάζει ενδιαφέρον για τον ΕΟΧ) (2011/629/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών (1), και ιδίως το άρθρο 17 δεύτερο εδάφιο, Εκτιμώντας τα ακόλουθα: (1) Η οδηγία 88/407/ΕΟΚ θεσπίζει τους όρους υγειονομικού ελέγχου που ισχύουν, μεταξύ άλλων, στο εμπόριο εντός της Ένωσης όσον αφορά το σπέρμα βοοειδών και καθορίζει τα υποδείγματα πιστοποιητικών υγείας των ζώων για τις συναλλαγές του εν λόγω εμπορεύματος. (2) Η οδηγία 88/407/ΕΟΚ, όπως τροποποιήθηκε από την οδηγία 2008/73/ΕΚ του Συμβουλίου (2), εισάγει μια απλοποιημένη διαδικασία για την απαρίθμηση των κέντρων συλλογής και αποθήκευσης σπέρματος στα κράτη μέλη. (3) Επιπλέον, η οδηγία 88/407/ΕΟΚ ορίζει ότι τα κράτη μέλη εξαρτούν την εισαγωγή σπέρματος από την προσκόμιση υγειονομικού πιστοποιητικού το οποίο συντάσσεται από επίσημο κτηνίατρο του κράτους μέλους συλλογής σύμφωνα με το παράρτημα Δ. Το παράρτημα αυτό καθορίζει τρία διαφορετικά υποδείγματα υγειονομικών πιστοποιητικών, το Δ1, το Δ2 και το Δ3, για τις συναλλαγές σπέρματος βοοειδών εντός της Ένωσης. (4) Κατά συνέπεια, το παράρτημα Δ της οδηγίας 88/407/ΕΟΚ θα πρέπει να τροποποιηθεί έτσι ώστε να ληφθεί υπόψη η απλοποιημένη διαδικασία για την απαρίθμηση των κέντρων συλλογής και αποθήκευσης σπέρματος στα κράτη μέλη. (5) Η απόφαση 2010/470/ΕΕ της Επιτροπής (3) καθορίζει υποδείγματα υγειονομικών πιστοποιητικών για τις συναλλαγές εντός της Ένωσης όσον αφορά το σπέρμα, τα ωάρια και τα έμβρυα ιπποειδών και αιγοπροβάτων καθώς και τα ωάρια και τα έμβρυα χοίρων. Η απόφαση αυτή έχει ως στόχο να εξασφαλιστεί πλήρως η ανιχνευσιμότητα των οικείων εμπορευμάτων που συλλέγονται σε κέντρα συλλογής σπέρματος και αποστέλλονται από κέντρα αποθήκευσης σπέρματος, είτε τα τελευταία αποτελούν τμήμα ενός κέντρου συλλογής σπέρματος που έχει εγκριθεί με διαφορετικό αριθμό έγκρισης είτε όχι. (6) Για λόγους συνοχής της νομοθεσίας της Ένωσης, θα πρέπει να ληφθεί υπόψη η δομή των υποδειγμάτων υγειονομικών πιστοποιητικών που καθορίστηκαν με την απόφαση 2010/470/ΕΕ για τα υποδείγματα υγειονομικών πιστοποιητικών για τις συναλλαγές εντός της Ένωσης όσον αφορά το σπέρμα οικόσιτων βοοειδών. (7) Συγκεκριμένα, το υπόδειγμα υγειονομικού πιστοποιητικού στο παράρτημα Δ3 αφορά τις συναλλαγές εντός της Ένωσης σπέρματος και αποθηκευμένου σπέρματος βοοειδών που αποστέλλεται από τα κέντρα συλλογής και αποθήκευσης σπέρματος. (8) Για να εξασφαλιστεί πλήρως η ανιχνευσιμότητα του σπέρματος, το υπόδειγμα του υγειονομικού πιστοποιητικού στο παράρτημα Δ3 πρέπει να συμπληρωθεί με πρόσθετες απαιτήσεις πιστοποίησης και να χρησιμοποιείται μόνο για τις συναλλαγές σπέρματος που συλλέγεται σε κέντρα συλλογής σπέρματος και αποστέλλεται από κέντρα αποθήκευσης σπέρματος, είτε τα τελευταία αποτελούν τμήμα ενός κέντρου συλλογής σπέρματος που έχει εγκριθεί με διαφορετικό αριθμό έγκρισης είτε όχι. (9) Είναι επίσης απαραίτητο να προσαρμοστούν οι ημερομηνίες στους τίτλους των πιστοποιητικών στα παραρτήματα Δ2 και Δ3 σχετικά με το αποθηκευμένο σπέρμα που συλλέχθηκε, υπέστη επεξεργασία και αποθηκεύτηκε πριν από τις 31 Δεκεμβρίου 2004 σύμφωνα με τις διατάξεις του άρθρου 2 παράγραφοι 1 και 2 της οδηγίας 2003/43/ΕΚ του Συμβουλίου, της 26ης Μαΐου 2003, για την τροποποίηση της οδηγίας 88/407/ΕΟΚ για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών (4). (10) Επιπλέον, τα υποδείγματα υγειονομικών πιστοποιητικών στα παραρτήματα Δ1 και Δ2 θα πρέπει να προσαρμοστούν στη δομή των υποδειγμάτων υγειονομικών πιστοποιητικών που καθορίζονται στην απόφαση 2010/470/ΕΕ. (11) Ως εκ τούτου, το παράρτημα Δ της οδηγίας 88/407/ΕΟΚ θα πρέπει να τροποποιηθεί αναλόγως. (12) Για να αποφευχθεί τυχόν διαταραχή στο εμπόριο, επιτρέπεται η χρήση υγειονομικών πιστοποιητικών που έχουν εκδοθεί σύμφωνα με το παράρτημα Δ της οδηγίας 88/407/ΕΟΚ, που ισχύει έως τις 31 Οκτωβρίου 2011, κατά τη διάρκεια μεταβατικής περιόδου υπό ορισμένες προϋποθέσεις. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα Δ της οδηγίας 88/407/ΕΟΚ αντικαθίσταται από το κείμενο του παραρτήματος της παρούσας απόφασης. Άρθρο 2 Για μεταβατική περίοδο έως τις 31 Δεκεμβρίου 2011 τα κράτη μέλη μπορούν να επιτρέπουν τις συναλλαγές σπέρματος και αποθηκευμένου σπέρματος βοοειδών που συνοδεύεται από υγειονομικό πιστοποιητικό που εκδόθηκε το αργότερο στις 31 Οκτωβρίου 2011 σύμφωνα με τα υποδείγματα που καθορίζονται στο παράρτημα Δ της οδηγίας 88/407/ΕΟΚ, που ισχύει έως τις 31 Οκτωβρίου 2011. Άρθρο 3 Η παρούσα απόφαση εφαρμόζεται από την 1η Νοεμβρίου 2011. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 20 Σεπτεμβρίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 501/2011 ΤΟΥ ΣΥΜΒΟΥΛΊΟΥ της 24ης Φεβρουαρίου 2011 σχετικά με την κατανομή των αλιευτικών δυνατοτήτων βάσει του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Ένωσης και της Λαϊκής Δημοκρατίας του Σάο Τομέ και Πρίνσιπε ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 23 Ιουλίου 2007 το Συμβούλιο εξέδωσε τον κανονισμό (ΕΚ) αριθ. 894/2007 σχετικά με τη σύναψη συμφωνίας εταιρικής σχέσης στον τομέα της αλιείας μεταξύ της Λαϊκής Δημοκρατίας του Σάο Τομέ και Πρίνσιπε και της Ευρωπαϊκής Κοινότητας (1) («συμφωνία»). Στη συμφωνία επισυνάπτεται πρωτόκολλο με το οποίο καθορίζονται οι αλιευτικές δυνατότητες και η οικονομική αντιπαροχή που προβλέπει η συμφωνία (2) («παλαιό πρωτόκολλο»). Το παλαιό πρωτόκολλο έληξε στις 31 Μαΐου 2010. (2) Ένα νέο πρωτόκολλο που καθορίζει τις αλιευτικές δυνατότητες και και την οικονομική αντιπαροχή που προβλέπει η συμφωνία εταιρικής σχέσης στον τομέα της αλιείας («πρωτόκολλο») μονογραφήθηκε στις 15 Ιουλίου 2010. Το πρωτόκολλο δίνει στα σκάφη ΕΕ αλιευτικές δυνατότητες στα ύδατα επί των οποίων η Λαϊκή Δημοκρατία του Σάο Τομέ και Πρίνσιπε ασκεί την κυριαρχία ή τη δικαιοδοσία της σε αλιευτικά θέματα. (3) Στις 24 Φεβρουαρίου 2011 το Συμβούλιο εξέδωσε την απόφαση 2011/296/ΕΕ (3) σχετικά με την υπογραφή και την προσωρινή εφαρμογή του πρωτοκόλλου. (4) Θα πρέπει να καθορισθεί η μέθοδος κατανομής των αλιευτικών δυνατοτήτων μεταξύ των κρατών μελών για όλη τη διάρκεια του πρωτοκόλλου. (5) Κατά το άρθρο 10 παράγραφος1 του κανονισμού (ΕΚ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας (4) αν οι αλιευτικές δυνατότητες που δίνονται στην ΕΕ από το πρωτόκολλο δεν χρησιμοποιούνται πλήρως, η Επιτροπή ενημερώνει τα οικεία κράτη μέλη. Η απουσία απαντήσεως εντός προθεσμίας που θέτει το Συμβούλιο λογίζεται ως επιβεβαίωση ότι τα σκάφη του οικείου κράτους μέλους δεν χρησιμοποίησαν πλήρως τις αλιευτικές δυνατότητες στη σχετική περίοδο. Οι προθεσμίες αυτές απομένει να καθορισθούν. (6) Ο παρών κανονισμός θα πρέπει να τεθεί σε ισχύ την ημέρα δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αλιευτικές δυνατότητες που καθορίζονται στο πρωτόκολλο που επισυνάπτεται στην απόφαση 2011/296/ΕΕ για την υπογραφή και την προσωρινή εφαρμογή του, κατανέμονται μεταξύ των κρατών μελών ως εξής: α) θυνναλιευτικά γρι-γρι: Ισπανία 16 σκάφη Γαλλία 12 σκάφη β) παραγαδιάρικα επιφανείας: Ισπανία 9 σκάφη Πορτογαλία 3 σκάφη Με την επιφύλαξη των διατάξεων της συμφωνίας και του πρωτοκόλλου, εφαρμόζεται ο κανονισμός (ΕΚ) αριθ. 1006/2008. Εάν με τις αιτήσεις έκδοσης αδειών αλιείας των κρατών μελών που προβλέπονται στο πρώτο εδάφιο δεν εξαντληθούν οι αλιευτικές δυνατότητες, οι οποίες καθορίζονται στο πρωτόκολλο, η Επιτροπή λαμβάνει υπόψη τις αιτήσεις αδειών οποιουδήποτε άλλου κράτους μέλους, σύμφωνα με το άρθρο 10 του κανονισμού (ΕΚ) αριθ. 1006/2008. Οι προθεσμίες του άρθρου 10 παράγραφος1 του ανωτέρω κανονισμού είναι 10 εργάσιμες ημέρες. Άρθρο 2 Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Φεβρουαρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 209/2011 ΤΗΣ ΕΠΙΤΡΟΠΉΣ της 2ας Μαρτίου 2011 για την περάτωση της διαδικασίας αντιντάμπινγκ και της διαδικασίας κατά των επιδοτήσεων όσον αφορά τις εισαγωγές διαποδιαμορφωτών (μόντεμ) ασύρματου δικτύου ευρείας περιοχής (ΑΔΕΠ) καταγωγής Λαϊκής Δημοκρατίας της Κίνας, και για την περάτωση της καταγραφής αυτών των εισαγωγών που έχει επιβληθεί με τους κανονισμούς (ΕΕ) αριθ. 570/2010 και (ΕΕ) αριθ. 811/2010 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως τα άρθρα 9 και 14, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11 Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2), και ιδίως τα άρθρα 14 και 24, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Η διαδικασία αντιντάμπινγκ και η καταγραφή των εισαγωγών (1) Στις 3 Ιουνίου 2010, η Επιτροπή έλαβε καταγγελία σχετικά με τους ισχυρισμούς περί ζημιογόνου ντάμπινγκ από εισαγωγές στην Ένωση διαποδιαμορφωτών (μόντεμ) ασύρματου δικτύου ευρείας περιοχής (ΑΔΕΠ) καταγωγής Λαϊκής Δημοκρατίας της Κίνας («η ΛΔΚ»). Η προαναφερόμενη καταγγελία περιλάμβανε επίσης αίτημα καταγραφής των εισαγωγών σύμφωνα με το άρθρο 14 παράγραφος 5 του κανονισμού (ΕΚ) αριθ. 1225/2009. (2) Η καταγγελία υποβλήθηκε από την εταιρεία Option NV («ο καταγγέλλων»), τον μοναδικό γνωστό παραγωγό διαποδιαμορφωτών ΑΔΕΠ στην Ένωση, που αντιπροσωπεύει το 100 % της συνολικής παραγωγής της Ένωσης. (3) Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και σημαντικής ζημίας που προέκυψε από αυτό, τα οποία θεωρήθηκαν επαρκή ώστε να δικαιολογείται η κίνηση διαδικασίας αντιντάμπινγκ. (4) Κατόπιν διαβουλεύσεων με τη συμβουλευτική επιτροπή, η Επιτροπή ανήγγειλε, με σχετική ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (3), την κίνηση διαδικασίας αντιντάμπινγκ όσον αφορά τις εισαγωγές στην Ένωση διαποδιαμορφωτών ΑΔΕΠ, καταγωγής ΛΔΚ, που υπάγονται προς το παρόν στους κωδικούς ΣΟ ex 8471 80 00 και ex 8517 62 00. (5) Την 1η Ιουλίου 2010, η Επιτροπή υπέβαλε τις εισαγωγές του ίδιου προϊόντος καταγωγής ΛΔΚ σε καταγραφή βάσει του κανονισμού (ΕΚ) αριθ. 570/2010 της Επιτροπής (4). (6) Η Επιτροπή ενημέρωσε επίσημα τον καταγγέλλοντα, τους παραγωγούς-εξαγωγείς της ΛΔΚ, τους εισαγωγείς και τους χρήστες που είναι γνωστό ότι ενδιαφέρονται, τις ενώσεις εισαγωγέων ή χρηστών που είναι γνωστό ότι ενδιαφέρονται, τους προμηθευτές πρώτων υλών και τους παρόχους υπηρεσιών, καθώς και τους εκπροσώπους της ΛΔΚ, για την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη της διαδικασίας. (7) Σύμφωνα με τις διατάξεις του άρθρου 16 του βασικού κανονισμού, η Επιτροπή πραγματοποίησε μερικές από τις απαιτούμενες επισκέψεις επαλήθευσης. Όσον αφορά το ντάμπινγκ και, ειδικότερα, για τους σκοπούς του άρθρου 2 παράγραφος 7 του βασικού κανονισμού, η Επιτροπή επικεντρώθηκε στα ζητήματα που αναφέρονται στο άρθρο 2 παράγραφος 7 στοιχείο γ) και ιδιαίτερα στις στρεβλώσεις που συνδέονται με τη λήψη αποφάσεων, την εταιρική διακυβέρνηση, τα δάνεια, τη χρηματοδότηση εταιρειών και τις εξαγωγικές πιστώσεις. Παρόλο που αποκαλύφθηκαν μερικές αρχικές ενδείξεις ύπαρξης στρεβλώσεων, η περάτωση της εν λόγω διαδικασίας αντιντάμπινγκ σήμαινε ότι το ζήτημα αυτό δεν διερευνήθηκε. 2. Η διαδικασία κατά των επιδοτήσεων και η καταγραφή των εισαγωγών (8) Στις 2 Αυγούστου 2010 η Επιτροπή έλαβε καταγγελία όσον αφορά την άσκηση ζημιογόνου επιδότησης στις εισαγωγές στην Ένωση διαποδιαμορφωτών (μόντεμ) ασύρματου δικτύου ευρείας περιοχής (ΑΔΕΠ) καταγωγής ΛΔΚ. Η προαναφερόμενη καταγγελία περιλάμβανε επίσης αίτημα καταγραφής των εισαγωγών σύμφωνα με το άρθρο 24 παράγραφος 5 του κανονισμού (ΕΚ) αριθ. 597/2009 του Συμβουλίου. (9) Η καταγγελία υποβλήθηκε από την εταιρεία Option NV («ο καταγγέλλων»), τον μοναδικό γνωστό παραγωγό διαποδιαμορφωτών ΑΔΕΠ στην Ένωση, που αντιπροσωπεύει το 100 % της συνολικής παραγωγής της Ένωσης. (10) Η καταγγελία περιείχε εκ πρώτης όψεως αποδεικτικά στοιχεία για την ύπαρξη επιδοτήσεων και σημαντικής ζημίας που προέκυψε από αυτές, τα οποία θεωρήθηκαν επαρκή ώστε να δικαιολογείται η κίνηση διαδικασίας κατά των επιδοτήσεων. (11) Κατόπιν διαβουλεύσεων με τη συμβουλευτική επιτροπή, η Επιτροπή ανήγγειλε, με σχετική ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (5), την κίνηση διαδικασίας κατά των επιδοτήσεων όσον αφορά τις εισαγωγές στην Ένωση διαποδιαμορφωτών ΑΔΕΠ, καταγωγής ΛΔΚ, που υπάγονται προς το παρόν στους κωδικούς ΣΟ ex 8471 80 00 και ex 8517 62 00. (12) Στις 17 Σεπτεμβρίου 2010, η Επιτροπή υπέβαλε τις εισαγωγές του ίδιου προϊόντος καταγωγής ΛΔΚ σε καταγραφή βάσει του κανονισμού (ΕΚ) αριθ. 811/2010 της Επιτροπής (6). (13) Η Επιτροπή ενημέρωσε επίσημα τον καταγγέλλοντα, τους παραγωγούς-εξαγωγείς της ΛΔΚ, τους εισαγωγείς και τους χρήστες που είναι γνωστό ότι ενδιαφέρονται, τις ενώσεις εισαγωγέων ή χρηστών που είναι γνωστό ότι ενδιαφέρονται, τους προμηθευτές πρώτων υλών και τους παρόχους υπηρεσιών, καθώς και τους εκπροσώπους της ΛΔΚ, για την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη της διαδικασίας. Β. ΑΠΟΣΥΡΣΗ ΤΩΝ ΚΑΤΑΓΓΕΛΙΩΝ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (14) Με δύο επιστολές που έστειλε στην Επιτροπή την 26η Οκτωβρίου 2010, η εταιρεία Option NV ανακάλεσε τις καταγγελίες της αντιντάμπινγκ και κατά των επιδοτήσεων όσον αφορά τις εισαγωγές διαποδιαμορφωτών ΑΔΕΠ καταγωγής ΛΔΚ. Ο λόγος της ανάκλησης των καταγγελιών ήταν ότι η εταιρεία Option NV είχε συνάψει συμφωνία συνεργασίας με έναν παραγωγό-εξαγωγέα στη ΛΔΚ. (15) Σύμφωνα με το άρθρο 9 παράγραφος 1 του κανονισμού (ΕΚ) αριθ. 1225/2009 και με το άρθρο 14 παράγραφος 1 του κανονισμού (ΕΚ) αριθ. 597/2009, σε περίπτωση ανάκλησης της καταγγελίας από τον καταγγέλλοντα, η διαδικασία είναι δυνατό να περατωθεί, εκτός εάν η περάτωσή της δεν θα ήταν προς το συμφέρον της Ένωσης. (16) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι οι αντίστοιχες έρευνες αντιντάμπινγκ και κατά των επιδοτήσεων δεν αποκάλυψαν στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. (17) Σε συνέχεια της ανάκλησης των καταγγελιών, μία εταιρεία επικοινώνησε με την Επιτροπή ισχυριζόμενη ότι ήταν ενωσιακός παραγωγός διαποδιαμορφωτών ΑΔΕΠ. Η εταιρεία κατόπιν υποστήριξε ότι η διαδικασία θα πρέπει να συνεχιστεί παρά την ανάκληση των καταγγελιών. Θα πρέπει να σημειωθεί ότι η εν λόγω εταιρεία εμφανίστηκε για πρώτη φορά μετά τη λήξη των διαδικαστικών προθεσμιών των δύο διαδικασιών, τις οποίες είχαν στη διάθεσή τους τα ενδιαφερόμενα μέρη προκειμένου να εμφανιστούν και να γνωστοποιήσουν τις απόψεις τους ως ενωσιακοί παραγωγοί και, κατά συνέπεια, δεν κατόρθωσε να υποστηρίξει τις καταγγελίες που υπέβαλε η εταιρεία Option πριν από την ανάκλησή τους. (18) Θα πρέπει επίσης να σημειωθεί ότι οι ισχυρισμοί που προέβαλε και οι πληροφορίες που παρείχε η εν λόγω εταιρεία δεν ήταν τέτοια ώστε να οδηγήσουν την Επιτροπή στην εξαγωγή του συμπεράσματος ότι θα ήταν προς το συμφέρον της Ένωσης να συνεχίσει τις παρούσες διαδικασίες που είχαν ξεκινήσει λόγω των καταγγελιών που υπέβαλε η εταιρεία Option, μετά την ανάκληση αυτών των καταγγελιών. Στο πλαίσιο αυτό -σε σχέση με τους ισχυρισμούς της εταιρείας για τις δραστηριότητές της όσον αφορά τους διαποδιαμορφωτές ΑΔΕΠ στην Ένωση- έπρεπε να ληφθεί δεόντως υπόψη η ικανότητα της εταιρείας, στην πράξη, i) να διαδραματίσει ρόλο στην ενωσιακή αγορά διαποδιαμορφωτών ΑΔΕΠ και, επιπλέον, ii) να καλύψει την ενδεχόμενη έλλειψη προσφοράς, σε περίπτωση επιβολής μέτρων. Με βάση τις πληροφορίες που παρασχέθηκαν για το θέμα αυτό στο πλαίσιο της παρούσας διαδικασίας, εξήχθη το συμπέρασμα ότι θα ήταν δυσανάλογο να συνεχιστεί η έρευνα και να επιβληθούν μέτρα μετά την ανάκληση των καταγγελιών. (19) Δεν ελήφθησαν άλλες παρατηρήσεις που να υποδεικνύουν ότι η περάτωση της παρούσας διαδικασίας δεν θα ήταν προς το συμφέρον της Ένωσης. (20) Υπό αυτές τις συνθήκες, η Επιτροπή συμπεραίνει, επομένως, ότι οι διαδικασίες αντιντάμπινγκ και κατά των επιδοτήσεων όσον αφορά τις εισαγωγές στην Ένωση διαποδιαμορφωτών ΑΔΕΠ καταγωγής ΛΔΚ θα πρέπει να περατωθούν χωρίς την επιβολή μέτρων. (21) Η καταγραφή των εισαγωγών διαποδιαμορφωτών ΑΔΕΠ καταγωγής ΛΔΚ που δηλώνονται με τους κωδικούς ΣΟ ex 8471 80 00 και ex 8517 62 00 κατ’ εφαρμογήν των κανονισμών (ΕΕ) αριθ. 570/2010 και (ΕΕ) αριθ. 811/2010 θα πρέπει, επομένως, να διακοπεί και οι προαναφερόμενοι κανονισμοί θα πρέπει να καταργηθούν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η διαδικασία αντιντάμπινγκ και η διαδικασία κατά των επιδοτήσεων όσον αφορά τις εισαγωγές στην Ένωση διαποδιαμορφωτών (μόντεμ) ασύρματου δικτύου ευρείας περιοχής (ΑΔΕΠ) καταγωγής Λαϊκής Δημοκρατίας της Κίνας, που υπάγονται προς το παρόν στους κωδικούς ΣΟ ex 8471 80 00 και ex 8517 62 00, περατώνονται. Άρθρο 2 Καλούνται οι τελωνειακές αρχές να διακόψουν την καταγραφή των εισαγωγών που επεβλήθη κατ’ εφαρμογήν του άρθρου 1 των κανονισμών (ΕΕ) αριθ. 570/2010 και (ΕΕ) αριθ. 811/2010. Άρθρο 3 Οι κανονισμοί (ΕΕ) αριθ. 570/2010 και (ΕΕ) αριθ. 811/2010 καταργούνται. Άρθρο 4 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Μαρτίου 2011.

Εμπορικές πράξεις

Εμπορική νομοθεσία


ΟΔΗΓΊΑ 2012/2/ΕΕ ΤΗΣ ΕΠΙΤΡΟΠΉΣ της 9ης Φεβρουαρίου 2012 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του οξειδίου του χαλκού (ΙΙ), του υδροξειδίου του χαλκού (ΙΙ) και του βασικού ανθρακικού χαλκού ως δραστικών ουσιών στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό συμπεριλαμβάνονται το οξείδιο του χαλκού (II), το υδροξείδιο του χαλκού (II) και ο βασικός ανθρακικός χαλκός για χρήση στον τύπο προϊόντων 8, συντηρητικά ξύλου, που ορίζεται στο παράρτημα V της οδηγίας. (2) Κατ’ εφαρμογή του κανονισμού (ΕΚ) αριθ. 1451/2007, το οξείδιο του χαλκού (II), το υδροξείδιο του χαλκού (II) και ο βασικός ανθρακικός χαλκός αξιολογήθηκαν σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 8. (3) Το κράτος μέλος που ορίστηκε ως εισηγητής είναι η Γαλλία, η οποία, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007, υπέβαλε στην Επιτροπή τις εκθέσεις της αρμόδιας αρχής, συνοδευόμενες από συστάσεις, για το οξείδιο του χαλκού (II) στις 10 Μαΐου 2007, το υδροξείδιο του χαλκού (II) στις 19 Φεβρουαρίου 2008 και τον βασικό ανθρακικό χαλκό στις 10 Μαΐου 2007 και στις 19 Φεβρουαρίου 2008. (4) Τα κράτη μέλη και η Επιτροπή εξέτασαν τις εκθέσεις της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 22 Σεπτεμβρίου 2011, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως συντηρητικά ξύλου και περιέχουν οξείδιο του χαλκού (II), υδροξείδιο του χαλκού (II) και βασικό ανθρακικό χαλκό αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστούν το οξείδιο του χαλκού (II), το υδροξείδιο του χαλκού (II) και ο βασικός ανθρακικός χαλκός στο παράρτημα I της εν λόγω οδηγίας. (6) Δεν αξιολογήθηκαν σε ενωσιακό επίπεδο όλες οι πιθανές χρήσεις. Είναι επομένως σκόπιμο να απαιτείται να αξιολογούν τα κράτη τις χρήσεις ή τα σενάρια έκθεσης, καθώς και τους κινδύνους για τους ανθρώπινους πληθυσμούς και τα στοιχεία του περιβάλλοντος που δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (7) Λαμβανομένων υπόψη των κινδύνων που εντοπίστηκαν για την υγεία του ανθρώπου, είναι σκόπιμο να απαιτείται ο καθορισμός ασφαλών επιχειρησιακών διαδικασιών για τα εγκεκριμένα προς βιομηχανική χρήση προϊόντα που περιέχουν οξείδιο του χαλκού (II), υδροξείδιο του χαλκού (II) ή βασικό ανθρακικό χαλκό, καθώς και η χρήση των προϊόντων αυτών με κατάλληλα μέσα ατομικής προστασίας, εκτός εάν στην αίτηση έγκρισης προϊόντος καταδεικνύεται ότι είναι εφικτός ο περιορισμός των κινδύνων για τους βιομηχανικούς χρήστες σε αποδεκτά επίπεδα με άλλα μέσα. (8) Για το υδροξείδιο του χαλκού (II) και τον βασικό ανθρακικό χαλκό αξιολογήθηκε επίσης η εφαρμογή με εμβάπτιση και, λαμβανομένων υπόψη των κινδύνων που εντοπίστηκαν για την υγεία του ανθρώπου, τα προϊόντα δεν πρέπει να εγκρίνονται για την εν λόγω χρήση, εκτός εάν υποβάλλονται στοιχεία που καταδεικνύουν ότι το προϊόν θα ανταποκρίνεται στις απαιτήσεις του άρθρου 5 και του παραρτήματος VI, εάν είναι απαραίτητο με την εφαρμογή κατάλληλων μέτρων μετριασμού. Η εφαρμογή με εμβάπτιση δεν αξιολογήθηκε για το οξείδιο του χαλκού (ΙΙ) και, όπως συνάγεται από την απαίτηση της αιτιολογικής σκέψης 6, τα προϊόντα δεν είναι δυνατόν να εγκρίνονται για την εν λόγω εφαρμογή, εκτός εάν αυτή έχει αξιολογηθεί από το κράτος μέλος αδειοδότησης. (9) Εντοπίστηκαν μη αποδεκτοί κίνδυνοι για το περιβάλλον σε περίπτωση χρήσης ξύλου κατεργασμένου με οξείδιο του χαλκού (II), υδροξείδιο του χαλκού (II) ή βασικό ανθρακικό χαλκό για υπαίθριες κατασκευές κοντά σε νερό ή πάνω από νερό [σενάριο που αφορά τις γέφυρες στην κατηγορία χρήσης 3, όπως ορίζεται από τον ΟΟΣΑ (3)]. Για τον βασικό ανθρακικό χαλκό και το οξείδιο του χαλκού (ΙΙ), εντοπίστηκαν επίσης μη αποδεκτοί κίνδυνοι κατά τη λειτουργική χρήση κατεργασμένου ξύλου ερχόμενου σε επαφή με γλυκό νερό (κατηγορία χρήσης 4b κατά τον ορισμό του ΟΟΣΑ). Είναι επομένως σκόπιμο να απαιτείται να μην εγκρίνονται προϊόντα για την κατεργασία ξύλου που προορίζεται για τις χρήσεις αυτές, εκτός εάν υποβάλλονται στοιχεία που καταδεικνύουν ότι το προϊόν θα ανταποκρίνεται στις απαιτήσεις τόσο του άρθρου 5 όσο και του παραρτήματος VI της οδηγίας 98/8/ΕΚ, εάν είναι απαραίτητο με την εφαρμογή κατάλληλων μέτρων μετριασμού του κινδύνου. Για το υδροξείδιο του χαλκού (ΙΙ), δεν αξιολογήθηκε η χρήση του ξύλου σε επαφή με γλυκό νερό και, όπως συνάγεται από την απαίτηση της αιτιολογικής σκέψης 6 ανωτέρω, τα προϊόντα δεν είναι δυνατόν να εγκρίνονται για την εν λόγω χρήση, εκτός εάν αυτή έχει αξιολογηθεί από το κράτος μέλος αδειοδότησης. (10) Λόγω των κινδύνων που εντοπίστηκαν για τα ύδατα και το έδαφος, είναι σκόπιμο να απαιτούνται η αποθήκευση της ξυλείας που έχει υποστεί πρόσφατη κατεργασία, κάτω από υπόστεγα και/ή σε στεγανές σκληρές επιφάνειες, και η συλλογή για επαναχρησιμοποίηση ή τελική διάθεση των ενδεχόμενων απωλειών από την εφαρμογή προϊόντων που χρησιμοποιούνται ως συντηρητικά ξύλου και περιέχουν οξείδιο του χαλκού (II), υδροξείδιο του χαλκού (II) ή βασικό ανθρακικό χαλκό. (11) Για να εξασφαλιστεί η ισότιμη αντιμετώπιση στην ενωσιακή αγορά των βιοκτόνων που περιέχουν τις δραστικές ουσίες οξείδιο του χαλκού (II), υδροξείδιο του χαλκού (II) και βασικό ανθρακικό χαλκό και να διευκολυνθεί, γενικότερα, η εύρυθμη λειτουργία της αγοράς βιοκτόνων, οι διατάξεις της παρούσας οδηγίας θα πρέπει να εφαρμοστούν ταυτόχρονα σε όλα τα κράτη μέλη. (12) Θα πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι της οδηγίας 98/8/ΕΚ, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων η οποία αρχίζει από την ημερομηνία καταχώρισης, σύμφωνα με το άρθρο 12 παράγραφος 1 στοιχείο γ) σημείο ii) της εν λόγω οδηγίας. (13) Μετά την καταχώριση, τα κράτη μέλη θα πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (14) Συνεπώς, η οδηγία 98/8/ΕΚ πρέπει να τροποποιηθεί αναλόγως. (15) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2013, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Εφαρμόζουν τις διατάξεις αυτές από 1ης Φεβρουαρίου 2014. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Φεβρουαρίου 2012.

Προστασία του περιβάλλοντος

Περιβαλλοντική πολιτική

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 366/2012 ΤΗΣ ΕΠΙΤΡΟΠΉΣ της 27ης Απριλίου 2012 για τροποποίηση του εκτελεστικού κανονισμού (ΕΕ) αριθ. 543/2011 όσον αφορά την ποσότητα ενεργοποίησης των πρόσθετων δασμών για τα αγγούρια και τα κεράσια, εκτός από τα βύσσινα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 143 στοιχείο β), σε συνδυασμό με το άρθρο 4, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2) προβλέπει την επιτήρηση των εισαγωγών των προϊόντων που απαριθμούνται στο παράρτημα XVIII. Η επιτήρηση αυτή διενεργείται σύμφωνα με τους κανόνες που ορίζονται στο άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3). (2) Για τους σκοπούς του άρθρου 5 παράγραφος 4 της συμφωνίας για τη γεωργία (4), η οποία συνήφθη στο πλαίσιο των πολυμερών εμπορικών διαπραγματεύσεων του Γύρου της Ουρουγουάης και βάσει των τελευταίων διαθέσιμων στοιχείων για το 2009, 2010 και 2011, πρέπει να προσαρμοστεί η ποσότητα ενεργοποίησης των πρόσθετων δασμών για τα αγγούρια από την 1η Μαΐου και για τα κεράσια, εκτός από τα βύσσινα, από την 21η Μαΐου 2012. (3) Συνεπώς, θα πρέπει να τροποποιηθεί ο εκτελεστικός κανονισμός (ΕΕ) αριθ. 543/2011 αναλόγως. (4) Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVIII του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Απριλίου 2012.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Δεκεμβρίου 2010 για την κατ’ αρχήν αναγνώριση της πληρότητας του φακέλου που υποβλήθηκε για λεπτομερή εξέταση με σκοπό την ενδεχόμενη καταχώριση της ουσίας pyriofenone στο παράρτημα I της οδηγίας 91/414/ΕΟΚ του Συμβουλίου [κοινοποιηθείσα υπό τον αριθμό Ε(2010) 9076] (Κείμενο που παρουσιάζει ενδιαφέρον για τον ΕΟΧ) (2010/785/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 3, Εκτιμώντας τα ακόλουθα: (1) Η οδηγία 91/414/ΕΟΚ προβλέπει την κατάρτιση ενός καταλόγου δραστικών ουσιών της Ευρωπαϊκής Ένωσης, οι οποίες επιτρέπεται να ενσωματώνονται σε φυτοπροστατευτικά προϊόντα. (2) Η εταιρεία ISK Biosciences Europe SA υπέβαλε στις αρχές του Ηνωμένου Βασιλείου, στις 31 Μαρτίου 2010, φάκελο για τη δραστική ουσία pyriofenone, συνοδευόμενο από την αίτηση να καταχωριστεί η εν λόγω ουσία στο παράρτημα Ι της οδηγίας 91/414/ΕΟΚ. (3) Οι αρχές του Ηνωμένου Βασιλείου δήλωσαν στην Επιτροπή ότι, ύστερα από αρχική εξέταση, ο φάκελος για την εν λόγω δραστική ουσία φαίνεται να ικανοποιεί τις απαιτήσεις για στοιχεία και πληροφορίες που ορίζονται στο παράρτημα II της οδηγίας 91/414/ΕΟΚ. Ο φάκελος που υποβλήθηκε φαίνεται ότι ικανοποιεί επίσης τις απαιτήσεις για στοιχεία και πληροφορίες που ορίζονται στο παράρτημα ΙΙΙ της οδηγίας 91/414/ΕΟΚ όσον αφορά ένα φυτοπροστατευτικό προϊόν που περιέχει την εν λόγω δραστική ουσία. Σύμφωνα με το άρθρο 6 παράγραφος 2 της οδηγίας 91/414/ΕΟΚ, ο φάκελος διαβιβάστηκε στη συνέχεια από τον αιτούντα στην Επιτροπή και στα άλλα κράτη μέλη, παραπέμφθηκε δε στη μόνιμη επιτροπή για την τροφική αλυσίδα και την υγεία των ζώων. (4) Με την παρούσα απόφαση επιβεβαιώνεται επίσημα σε επίπεδο Ευρωπαϊκής Ένωσης ότι ο φάκελος θεωρείται ότι ικανοποιεί κατ’ αρχήν τις απαιτήσεις για στοιχεία και πληροφορίες που προβλέπονται στο παράρτημα ΙΙ και, για ένα τουλάχιστον φυτοπροστατευτικό προϊόν που περιέχει την εν λόγω δραστική ουσία, τις απαιτήσεις του παραρτήματος III της οδηγίας 91/414/ΕΟΚ. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο φάκελος σχετικά με την αναγραφόμενη στο παράρτημα της παρούσας απόφασης δραστική ουσία, ο οποίος υποβλήθηκε στην Επιτροπή και στα κράτη μέλη με σκοπό την καταχώριση της εν λόγω δραστικής ουσίας στο παράρτημα Ι της οδηγίας 91/414/ΕΟΚ, ικανοποιεί, κατ’ αρχήν, τις απαιτήσεις για στοιχεία και πληροφορίες, οι οποίες προβλέπονται στο παράρτημα II της εν λόγω οδηγίας. Ο φάκελος ικανοποιεί επίσης τις απαιτήσεις για στοιχεία και πληροφορίες, οι οποίες ορίζονται στο παράρτημα ΙΙΙ της οδηγίας 91/414/ΕΟΚ όσον αφορά ένα τουλάχιστον φυτοπροστατευτικό προϊόν που περιέχει τη δραστική ουσία, λαμβανομένων υπόψη των προτεινόμενων χρήσεων. Άρθρο 2 Το κράτος μέλος-εισηγητής συνεχίζει τη λεπτομερή εξέταση του φακέλου που αναφέρεται στο άρθρο 1 και κοινοποιεί στην Επιτροπή τα συμπεράσματα της εξέτασης που διενήργησε, συνοδευόμενα από τυχόν συστάσεις για την καταχώριση ή τη μη καταχώριση της αναφερόμενης στο άρθρο 1 δραστικής ουσίας στο παράρτημα Ι της οδηγίας 91/414/ΕΟΚ, καθώς και από τυχόν σχετικούς όρους για την καταχώριση το ταχύτερο δυνατόν και το αργότερο έως τις 31 Δεκεμβρίου 2011. Άρθρο 3 H παρούσα απόφαση απευθύνεται στα κράτη μέλη. Βρυξέλλες, 17 Δεκεμβρίου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Σεπτεμβρίου 2011 σχετικά με την τροποποίηση και την παράταση εφαρμογής της απόφασης 2007/641/ΕΚ για την ολοκλήρωση των διαβουλεύσεων με τη Δημοκρατία των Νήσων Φίτζι δυνάμει του άρθρου 96 της συμφωνίας εταιρικής σχέσης ΑΚΕ-ΕΚ και του άρθρου 37 του μηχανισμού αναπτυξιακής συνεργασίας (2011/637/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217, Έχοντας υπόψη τη συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1) και τροποποιήθηκε τελευταία στην Ουαγκαντούγκου στις 22 Ιουνίου 2010 (2) (εφεξής «συμφωνία εταιρικής σχέσης ΑΚΕ-ΕΕ»), και ιδίως το άρθρο 96, Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να ακολουθηθούν για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3, Έχοντας υπόψη τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (εφεξής «μηχανισμός της αναπτυξιακής συνεργασίας») (4), και ιδίως το άρθρο 37, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η απόφαση 2007/641/ΕΚ του Συμβουλίου (5) εκδόθηκε με στόχο την εφαρμογή κατάλληλων μέτρων μετά την παραβίαση των θεμελιωδών στοιχείων που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΚ και των αξιών που αναφέρονται στο άρθρο 3 του μηχανισμού αναπτυξιακής συνεργασίας. (2) Η εφαρμογή αυτών των μέτρων παρατάθηκε με την απόφαση 2009/735/ΕΚ του Συμβουλίου (6), και εν συνεχεία με τις αποφάσεις του Συμβουλίου 2010/208/ΕΕ (7), 2010/589/ΕΕ (8) και 2011/219/ΕΕ (9), δεδομένου ότι, όχι μόνον απομένουν ακόμα να εφαρμοστούν από τη Δημοκρατία των Φίτζι σημαντικές δεσμεύσεις, επί των οποίων είχαν συμφωνήσει κατά τις διαβουλεύσεις που έλαβαν χώρα τον Απρίλιο του 2007, όσον αφορά θεμελιώδη στοιχεία της συμφωνίας εταιρικής σχέσης ΑΚΕ-ΕΚ και του μηχανισμού αναπτυξιακής συνεργασίας, αλλά σημειώθηκαν πρόσφατα και σημαντικές αρνητικές εξελίξεις όσον αφορά ορισμένες από αυτές τις δεσμεύσεις. (3) Η απόφαση 2007/641/ΕΚ λήγει την 30ή Σεπτεμβρίου 2011. Είναι ενδεδειγμένη η παράταση της ισχύος της, το δε περιεχόμενο των κατάλληλων μέτρων πρέπει να επικαιροποιηθεί αντιστοίχως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/641/ΕΚ τροποποιείται ως εξής: 1) Στο άρθρο 3, η παράγραφος 2 αντικαθίσταται από το ακόλουθο κείμενο: «Λήγει στις 30 Σεπτεμβρίου 2012. Επανεξετάζεται τακτικά τουλάχιστον κάθε έξι μήνες.». 2) Το παράρτημα αντικαθίσταται από το παράρτημα της παρούσας απόφασης. Άρθρο 2 Η επιστολή στο παράρτημα της παρούσας απόφασης απευθύνεται στη Δημοκρατία των Φίτζι. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 26 Σεπτεμβρίου 2011.

Δημόσια ασφάλεια


Απόφαση του Συμβουλίου της 27ης Οκτωβρίου 2011 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση (2011/767/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α) περίπτωση v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 29 Ιανουαρίου 2007, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του Παγκοσμίου Οργανισμού Εμπορίου κατ’ εφαρμογή του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) του 1994, στο πλαίσιο της προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση. (2) Οι διαπραγματεύσεις διεξήχθησαν από την Επιτροπή στα πλαίσια των οδηγιών διαπραγμάτευσης που εξέδωσε το Συμβούλιο. (3) Μετά την ολοκλήρωση των εν λόγω διαπραγματεύσεων, μονογραφήθηκε, στις 7 Σεπτεμβρίου 2010, μια συμφωνία υπό μορφή ανταλλαγής των επιστολών μεταξύ της Ευρωπαϊκής Ένωσης και της Νέας Ζηλανδίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση. (4) Η συμφωνία υπεγράφη εξ ονόματος της Ένωσης στις 28 Απριλίου 2011, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2011/255/ΕΕ του Συμβουλίου [1]. (5) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση. Το κείμενο της συμφωνίας προσαρτάται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν, εξ ονόματος της Ευρωπαϊκής Ένωσης, στην κοινοποίηση που προβλέπεται στη συμφωνία [2]. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 27 Οκτωβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Εμπορικές πράξεις

Εμπορική νομοθεσία